AlexejDobrolubov/national_council_slovak_2010 huggingface dataset:
90. schôdza NR SR - 7.deň - A. dopoludnia
Dátum: 2023-05-11
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

32. Ďakujem za slovo. Pán poslanec, viackrát ste vy, ale aj vaši kolegovia zopakovali takú mantru, ktorá na prvý pohľad alebo na prvé počutie dobre znie, že o vine a nevine rozhoduje súd. Áno, na tom sa zhodneme. Ale akosi zabúdate, neverím, že to zabúdate, podľa mňa to robíme naschvál, nepripomínate, že k tomu, aby sme sa dostali pred súd, vedie nejaké konanie, prípravné konanie, trestné stíhanie, trestné konania a podobne. A zabúdate, že v Ústave Slovenskej republiky máme jasne napísané, že aj stíhanie sa musí viesť zákonným spôsobom a zo zákonných dôvodov. A na to existuje § 363. Je to oprávnenie generálneho prokurátora posudzovať, či to stíhanie dotyčného človeka je zo zákonných dôvodov a zákonným spôsobom. Generálny prokurátor alebo prokuratúra všeobecne tu predsa chráni ústavou garantované základné práva a slobody. A to je aj úlohou prokuratúry. Zasa podľa Ústavy Slovenskej republiky čl. 149 prokuratúra chráni oprávnené alebo zákonom chránené záujmy fyzických osôb, právnických osôb a štátu. To je predsa úloha podľa Ústavy Slovenskej republiky. Tak vy tu nevytvárajte dojem, že ten § 363 tu nepatrí do toho systému. Patrí do toho systému. Je to ústavný paragraf, ktorý realizuje tieto ústavné články, ktoré som pred chvíľou pomenoval. Predstavte si, že vás bude niekto stíhať nezákonným spôsobom, z nezákonných dôvodov a bude to trvať niekoľko rokov, kým príde to na súd. Preto je tu oprávnenie generálneho prokurátora, aby tú nezákonnosť, zjavnú nezákonnosť zastavil. A tak aj urobil a tak by aj mal robiť a preto ten § 363 má absolútne oprávnenie v demokratickom a právnom štáte. Len vám nepasuje, lebo nemôžete robiť politické procesy, to je celý problém.
78. schôdza NR SR - 6.deň - A. dopoludnia
Dátum: 2022-12-06
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

59. Pán poslanec Viskupič, práve sme si vypočuli, že musíme poďakovať vláde, že teda neudupala tie samosprávy do krachu, ale že teda zariadila to tak, aby prežili. To sme sa dozvedeli pred malou chvíľou. Ja si myslím, že princíp daňového bonusu je správny. Len je nesprávne zdroje, odkiaľ sa čerpajú tieto finančné prostriedky. Neviem pochopiť, prečo sa berú tie finančné prostriedky samosprávam. Prečo sa nezoberú napríklad bankám, ktoré v časoch najväčších kríz zvyšovali zisky? Berú sa samosprávam, ktoré zabezpečujú obrovské množstvo služieb práve pre rodiny s deťmi – či už je to financovanie škôliek, či už je to financovanie stravovania detí, či už je to financovanie voľného času, centier voľného času, družín, či už je to financovanie športu, kultúrnych aktivít. My sa tvárime, že ideme pomôcť rodinám. Tu im na jednej strane pridávame a zároveň im na druhej strane berieme. Veď tých 2 900 obcí v tomto ťažkom období bude musieť odniekiaľ tie peniaze zobrať, aby zafinancovalo základné služby, napríklad materské škôlky. Tie sú financované z obcí. Dnes stojí škôlka, ja neviem, 15 euro na mesiac, keď je samosprávna, niekde 20 euro, niekde 25 euro. Koľko bude stáť škôlka, sto euro? Tak ako sme tým rodinám pomohli? Viete, ja mám pocit, že táto vláda sa rozhodla zničiť všetko, čo funguje. Už zničila toľko sektorov a ešte tu bol jeden sektor, ktorý fungoval a ktorý aj pomáhal, keď padala na hlavu napríklad s tým celoplošným testovaním, však to všetko samosprávy zabezpečili. Tak sa rozhodli, že idú zničiť aj samosprávy. A tento zákon, ktorý sa ide schvaľovať je o tom, že už teda dokonáme to dielo a doničíme aj samosprávy, aby už na tomto Slovensku nefungovalo nič. No ďakujem pekne za také zákony.
74. schôdza NR SR - 1.deň - B. popoludní
Dátum: 2022-10-06
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

74. Pán podpredseda, ja nadviažem na tú tvoju polemiku medzi tebou a pánom poslancom Šeligom, kde si rozoberal jeho tvrdenie o tom, že tu máme právny štát, a dôkazom toho je aj napríklad to rozhodovanie Ústavného súdu, tých 17 rozhodnutí vo vzťahu k Najvyššiemu súdu. Ono to môže na prvý pohľad tak znieť, že áno, že to je dôkaz toho, že máme fungujúci právny štát. Lenže fungujúci právny štát musí mať aj nejaké dôsledky svojej opravnej činnosti. Ak teda Ústavný súd v 17 prípadoch upozornil Najvyšší súd, konkrétne teda vo väčšine prípadov jedného konkrétneho sudcu, že pravidelne porušuje práva obvinených alebo obžalovaných, tak by sa logicky očakávalo, že sa vyvodí nejaká zodpovednosť voči tomu sudcovi, ktorý porušuje sústavne práva obžalovaného. Sudca má byť nestranný. Nemá stáť ani na strane obžaloby, ani na strane obhajoby, ale má rozhodnúť nezávisle a spravodlivo. A keď tu nejaký sudca porušuje sústavne niekoho práva, no tak mal by tam byť dôsledok vyvodený, a nebol vyvodený dôsledok, takže aký fungujúci právny štát? Ministerstvo spravodlivosti sa ospravedlní jednému človekovi, ktorý bol dlhodobo vo väzbe nezákonne, a tie orgány, ktoré o tom rozhodovali, teda orgány Špeciálnej prokuratúry a Špeciálneho súdu, tí konkrétni ľudia sa tomu smejú. Smejú sa všetkým do očí, že oni si aj tak myslia, že to bolo v poriadku. Veď to je jasný znak toho, že nefunguje právny štát. To, že tu tie inštitúcie máme, to ešte neznamená, že fungujú, a malo by záležať každému poslancovi Národnej rady bez ohľadu na to, kde sedí, aby tieto inštitúcie fungovali spravodlivo.
94. schôdza NR SR - 7.deň - B. popoludní
Dátum: 2023-06-22
Poslanec: Potocký, Milan (OĽANO)
Druh vystúpenia: Vystúpenie

135. Ďakujem za slovo, pán predsedajúci. Vážený pán predsedajúci, dovoľte mi, prosím, ako určenému spravodajcovi výboru predniesť informáciu výboru pre kultúru a médiá o prerokovaní návrhu na voľbu člena Rady pre mediálne služby, tlač 1726. Nakoľko materiál máte k dispozícii, stručne uvediem. Podľa ustanovení § 117 ods. 1 zákona č. 264/2022 Z. z. o mediálnych službách a o zmene a doplnení niektorých zákonov skončilo funkčné obdobie jednému členovi Rady pre mediálne služby. Keďže na 88. schôdzi Národnej rady Slovenskej republiky nebol zvolený kandidát, je potrebné vykonať novú voľbu. Výbor pre kultúru a médiá dostal návrhy kandidátov na doplnenie Rady, ktoré nájdete v tlači 1726. Výbor pre kultúru a médiá posúdil predložené návrhy kandidátov na voľbu člena Rady pre mediálne služby na svojej 88. schôdzi a v uznesení č. 224 z 20. júna 2023 konštatoval, že všetci kandidáti pod poradovým č. 1 až 5 spĺňajú požadované podmienky a predložené návrhy sú v súlade s kritériami uvedenými podľa § 115 zákona č. 264/2022 Z. z. o mediálnych službách a o zmene a doplnení niektorých zákonov. Výbor pre kultúru a médiá po zvážení týchto skutočností zároveň vyslovil súhlas s návrhom na voľbu člena Rady pre mediálne služby. Návrh na uznesenie Národnej rady, ako aj zoznam kandidátov je v prílohe materiálu. Vážený pán predsedajúci, ďakujem, skončil som, otvorte, prosím, rozpravu.
94. schôdza NR SR - 6.deň - A. dopoludnia
Dátum: 2023-06-21
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

184. Ďakujem za slovo, pán predsedajúci. Pani poslankyňa Cigániková, vy ste si pomýlili parlament s valným zhromaždením akciovej spoločnosti súkromnej finančnej skupiny. Presne takto by vystúpil lobista. Vy máte obhajovať verejný záujem a pacienta a nie súkromné finančné spoločnosti. Doslova ste povedali, hecnime sa a dajme zdravotným súkromným poisťovniam milióny. To už vám povedali aj kolegovia, to nevyrieši problém slovenského zdravotníctva a nenahovárajme si a nepresviedčajte ľudí o tom, že finančné skupiny prichádzajú do zdravotníctva, aby pomáhali pacientom. Ich prioritou je zisk a biznis. My v parlamente máme hájiť záujmy pacientov a presadzovať zdravotný systém taký, ktorý im prinesie vyšší komfort, štandard a kvalitu. Vy ste sa vo svojom prejave ani slovom nezmienili o tom, ako zlepšiť stav štátnych nemocníc, ako zlepšiť fungovanie verejného zdravotníctva. Nie, len lobujete za milióny pre súkromnú skupinu. Toto nie je postoj poslanca, ale lobistu.
94. schôdza NR SR - 3.deň - A. dopoludnia
Dátum: 2023-06-15
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

38. Ďakujem za slovo, pán predsedajúci. Tu sa zhodneme, pani poslankyňa, v tom, ako ste hovorili, že Slovensko by malo konať operatívne, ale aj demonštratívne, aby sme neboli pozývacou krajinou pre nelegálnych migrantov a hlavne prevádzačov. Tu s vami súhlasím. Vy navrhujete zaisťovať utečencov a obmedziť ich na osobnej slobode. Sama pritom dobre viete, že na to kapacitné priestory nemáme, ako ste uviedla, ani útvar policajného zaistenia v Sečovciach ani v Medveďove na to nestačí, a tým pádom by sme museli vytvárať nejaké stanové mestečká alebo kontajnerové. Okej, ale keď pôjdeme touto cestou, ale nech nám to prepláca Európska únia. Nech to neplatia naši daňoví poplatníci, lebo sama dobre viete, že budeme sa baviť rádovo o stovkách, tisícoch eur, pretože budeme musieť zabezpečiť stravovanie, lekárske vyšetrenie. Ak Európska únia zlyháva pri vonkajších hraniciach, tak nech nám potom tieto náklady preplatí. Ďalšia vec je, pravdou je, že ak 94 % utečencov tvoria utečenci alebo nelegálni migranti z Afriky, Sýrie a tak ďalej, je pravdou, že títo utečenci tu nechcú zostať. Veľmi dobre viete, že štatistiky to potvrdzujú, za roky 2020 o azyl požiadalo len 282 utečencov, dostalo ich 11. V roku 2021 požiadalo o azyl, že chcú zostať na Slovensku 370, dostalo ich 29. Za tento rok požiadalo 191, dostal azyl len 1. A taktiež to potvrdzujú aj štatistiky, koľko cudzincov pracuje na Slovensku. V týchto priečkach je to, 87-tisíc cudzincov pracuje na Slovensku, a tieto priečky vedia, sú to ľudia z Ukrajiny, na druhom mieste sú zo Srbska, Rumunska, Česka a Maďarska. Nie sú tam žiadni Afričania, takže netreba ľudí strašiť, že títo ľudia z tretích krajín tu chcú zostať. Pokračujú ďalej, na Slovensku sa nechcú zdržať.
94. schôdza NR SR - 3.deň - A. dopoludnia
Dátum: 2023-06-15
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

10. Ďakujem za slovo, pán predsedajúci. Pán poslanec Mazurek, treba si uvedomiť jednu vec. Nehovorím to ja, nie je to len môj názor, je to názor aj viacerých členských krajín, pri riešení nelegálnej migrácie zlyháva Európska únia ako celok aj agentúra Frontex. Netvrdíme to len my, tvrdí to aj maďarský premiér Orbán, ktorý nazýva agentúru Frontex, ktorá má zabezpečovať vonkajšiu ochranu hraníc, cestovnou kanceláriou. Kritizuje Frontex agentúru aj talianska vláda, ktorá vyhlásila od apríla mimoriadny stav kvôli nelegálnej migrácii na svojom území. Je potrebné, už to spomínal aj pán minister Šimko, vytvárať tlak na Európsku úniu a Brusel, aby si agentúra Frontex plnila svoje úlohy, pretože na túto pohraničnú stráž v minulých rokoch sa zvýšil rozpočet na pol miliardy eur. Navýšil sa aj počet policajtov, a, žiaľ, táto agentúra zlyháva a to bremeno nelegálnej migrácie je hodené na jednotlivé členské krajiny a my si tu teraz riešime problémy s Maďarskom. Nie je zároveň možné, aby Maďarsko ako členská krajina zrušilo readmisnú dohodu so Slovenskom, to znamená, že my nemôžme vracať týchto nelegálnych migrantov maďarskej strane. Táto readmisná dohoda napríklad platí s ukrajinskou stranou, tam žiaden problém nie je. Ak Slováci preukážu, na ktorom mieste nelegálni migranti prekročili spoločnú hranicu, sú vrátení a rieši si to druhá strana. Ďalej nie je potrebné, aby ste strašili, že každý utečenec a nelegálny migrant je kriminálnik a zločinec. Nie je to pravda. Ja som osobne navštívil viaceré útvary policajného zaistenia v Sečovciach, azylový tábor v Humennom. Keď sa tam prídete pozrieť, sú tam ženy s deťmi, ľudia, ktorí ušli pred vojnou. Áno, máte pravdu, väčšina nelegálnych migrantov sú mladí zdraví chlapi, ktorí utekajú z ekonomických dôvodov, ale sú tam ľudia, ktorí naozaj utekajú zo strachu, že prídu o svoj život. Takýmto ľuďom treba pomôcť. A ak Európska únia zlyháva pri ochrane hraníc, my sme sa zabezpečili na ochranu schengenskej hranice, ak prídete na slovensko-ukrajinskú hranicu... ale to už dopoviem neskôr, lebo nestíham.
94. schôdza NR SR - 2.deň - B. popoludní
Dátum: 2023-06-14
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

10. Ďakujem za slovo, pán predsedajúci. Pán Susko, ja sa dotknem tiež tej časti ako pán Jarjabek, keď ste hovorili o dezinformáciách a o hoaxoch. My sme mali teraz na výbore pre kultúru a médiá vypočúvanie, verejné vypočutie kandidátov do Rady pre mediálne služby a boli tam novinári a ľudia, ktorí pracujú v médiách, a práve oni hovorili, že cesta vypínania webov a iných portálov nie je šťastná a nie je správna. Skôr by sme mali v spoločnosti podporovať kritické myslenie, osvetu a tak ďalej, že to je tá cesta, ktorou by sme mali ísť, lebo, tak ako ste uviedli, to, čo sa dnes ukazuje ako dezinformácia, už o rok nemusí platiť. A na druhej strane by som uvítal, aby orgány ako je NBÚ alebo aj Rada pre mediálne služby informovali viacej verejnosť, mládež, ale aj seniorov, ktorí často podliehajú rôznym dezinformáciám a hoaxom, aby boli poprípade upozorňovaní na takéto weby, ale nie určite ísť cestou zákazov a rušenia. Ďakujem.
94. schôdza NR SR - 1.deň - B. popoludní
Dátum: 2023-06-13
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

105. Ďakujem za slovo, pán predsedajúci. Pán minister financií, jeden z hlavných problémov, ste povedali, je starnutie populácie a to isté povedal aj pán premiér, som si tu zapísal na začiatku, keď hovoril, Slovensko nie je pripravené na starnutie populácie. Veľmi dobre viete, že jedným z účinných nástrojov, ako tento trend zvrátiť, je prorodinná politika. A my sme sa touto cestou vybrali a to je podpora rodín, to je cez daňový bonus, vyššie prídavky na deti, potom je to, samozrejme, podpora tehotných žien. Veľmi dobre viete, že v Európe sú len dve možnosti, ako tento negatívny trend zvrátiť a to je buď dovážanie migrantov, ktorí vynahradia chýbajúcu pracovnú silu mladých ľudí, ktorí nám chýbajú v celej Európskej únii, alebo podpora rodín, podpora pôrodnosti. My sme sa vybrali práve touto druhou cestou. Akou cestou chcete ísť vy, keď ste nám ani nedokázali garantovať, že budete podporovať tento prorodinný balík a že ho budete naďalej, že ho zachováte? Iná cesta nie je. Potom budete musieť ľuďom zvyšovať dane, budú nám chýbať peniaze na zdravotníctvo, proste nebudú tu ľudia v produktívnom veku. Takže my sme sa rozhodli podporovať mladé rodiny, podporovať rodiny s deťmi a to je tá cesta, ako udržať verejné financie v ďalších rokoch. Ako to chcete riešiť vy?
90. schôdza NR SR - 13.deň - B. popoludní
Dátum: 2023-05-23
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

206. Ďakujem za slovo, pán predsedajúci. Minulý týždeň sme tu mali poslanecký návrh zákona o cestovnom ruchu. A tam som už hovoril, že problémom rozvoja cestovného ruchu na Slovensku je príliš málo investícií do jeho rozvoja. Hovoril som o tom, že sa venuje príliš marketingu, prezentácii, ale priamo do infraštruktúry a priamo do tých regiónov ide mizivé percento financií zo štátneho rozpočtu. Preto tento návrh zákona, ktorý predkladáte, veľmi vítam. Vysoké Tatry poznám veľmi dobre. Pravidelne tam chodím aj na zimné, aj letné túry. Štát prispieva na cestovný ruch vo Vysokých Tatrách cez oblastnú organizáciu cestovného ruchu región Vysoké Tatry ročne sumou 1 mil. eur, vyše 1 mil. eur. Spomedzi ostatných organizácií oblastných cestovného ruchu je to najvyššia suma, ale vidíme, že je to nedostačujúca suma aj tak. Takže tých 850-tisíc eur, ktoré chcete naliať do tohto regiónu je kľúčových a dôležitých. Ja si pamätám ako každú schôdzu, keď sa tu bavíme o cestovnom ruchu, vyplakávame ako meškáme za Poľskom, keď sa pozrieme na tú časť Tatier. A nerobíme s tým nič. Takže toto je jeden z konkrétnych krokov a opatrení, ktorý pomôže nielen Vysokým Tatrám, ale celému cestovnému ruchu v danom regióne. Už ako si tu spomínala Janka, ročne navštívi Vysoké Tatry vyše 2 mil. turistov a návštevníkov. To znamená, že Tatry sú nielen našou domácou vizitkou, ale robia nám aj obraz v zahraničí. A ten bude najlepší, ako si hovorila, vybudovanie odstavných plôch, parkovísk, cyklochodníkov. Takže ja tento váš návrh podporím, samozrejme. Ďakujem.
90. schôdza NR SR - 13.deň - A. dopoludnia
Dátum: 2023-05-23
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

47. Ďakujem za slovo, pán predsedajúci. Väčšina poslancov v tejto sále podporí tento zákon z hodnotového presvedčenia. Vy v SaS-ke sa pozeráte na mnohé veci cez ekonomický prínos. Mňa zaujíma, akým spôsobom chcete riešiť nepriaznivý demografický vývoj, ktorý na Slovensku nesporne je. Už upozorňujú na to rôzni odborníci aj analytici, ktorí tvrdia, že Slovensko vymiera zásadným spôsobom a na konci tohto storočia sa očakáva, že budeme o polovicu menej obyvateľstva. Sú len dve možnosti. Buď tu naveziete migrantov alebo budete podporovať prorodinnú politiku a tehotné ženy. To znamená, obyvateľstvo starne. Nebude nám mať kto robiť na dôchodcov o pár rokov. Ako chcete tento problém riešiť? Jednou z možností je pomoc tehotným ženám a vytvárať v tejto krajine také podmienky, aby deti prichádzali na svet, aby mladí ľudia si zakladali rodiny, zostali tu žiť a tvorili a podporovali túto krajinu. Tak pokiaľ máte hodnotový problém, tak sa na to pozrite z ekonomického hľadiska a podporte tento zákon, ktorý pomáha mladým rodinám a tehotným matkám. Alebo tu chcete navážať migrantov? Povedzte to otvorene. Ďakujem.
90. schôdza NR SR - 12.deň - A. dopoludnia
Dátum: 2023-05-19
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

163. Ďakujem za slovo, pán predsedajúci. Pán poslanec Milan Kuriak, ty si rozprával o tejto téme tak náruživo, tak energicky, že som mal pocit, že si si ešte pred rozpravou fukol nejaké dva energetické nápoje, to len tak na odľahčenie. O škodlivosti energetických nápojov sa rozpráva na Slovensku už niekoľko rokov nielen medzi odborníkmi, ale aj v radoch odbornej verejnosti. Ak si teraz dáte do Googlu nápoje energetické a problémy, ktoré spôsobujú, tak to máte sériu článkov, to znamená, že už dlhodobo o tej téme sa diskutuje, ale nikto zatiaľ neprišiel s legislatívnym návrhom, ktorý by vlastne uchránil maloletých a mladistvých, ktorým tieto energetické nápoje pri dlhodobej a veľkej konzumácii spôsobujú problémy, takže som rád, že prichádzaš spolu so skupinou poslancov s týmto návrhom. Ja osobne ako aj mnohí z vás máte osobné skúsenosti s tým, že maloletí a mladiství či už pri rôznych nákupných a obchodných centrách, vidíme ich popíjať tie energetické nápoje aj v kombinácii s alkoholom, vieme, že tie deti sa menej hýbu, menej športujú, to znamená, že chrániť túto vekovú kategóriu je dôležité, a preto tento tvoj návrh podporím. Ďakujem.
90. schôdza NR SR - 10.deň - B. popoludní
Dátum: 2023-05-17
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

70. Ja len krátka reakcia. Vidím, že sa ozvali Východniari, lebo tí veľmi dobre vedia, že východnému Slovensku pomôže diaľnica, rozvoj poľnohospodárstva a cestovný ruch. Je to jednoducho tak, presne ako bolo povedané. Ak budeme rozvíjať Zemplínsku Šíravu, Domašu, na to sú naviazané nielen okolité obce, ale aj okresné mestá. Toto je len taký prvý krok, áno? Žiaľ, to volebné obdobie skrátené, boli tu už na ďalšie vlády a na ďalších poslancov, čo prijmú ďalšie kroky, ale skutočne už ten rozvoj cestovného ruchu nesmie byť na Slovensku len o propagácii a marketingu a prezentácii, ale naozaj o významných investičných akciách, ktoré pomôžu naštartovať ten cestovný ruch. Ďakujem.
90. schôdza NR SR - 9.deň - A. dopoludnia
Dátum: 2023-05-16
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

50. To, že treba pomáhať pracujúcim matkám, pochopili aj mnohé nadnárodné spoločnosti a firmy, ktoré im začali vytvárať lepšie podmienky, či už sú to rôzne škôlky vo firmách, detské kútiky, pomáhajú im skrátením pracovného času. A je pravda, Igor, čo si povedal, že štát na pracujúce matky dlhodobo kašlal a vôbec sa o ich problematiku nezaujímal a nepresadzoval vôbec nič, a preto je najvyšší čas im pomôcť aj formou tohto návrhu zákona, s ktorým prichádzaš. Upozorňuje na to dlhodobo aj Republiková únia zamestnávateľov a asociácia zamestnávateľských zväzov, ktorá tvrdí, že štát dlhodobo nepomáha pracujúcim matkám. A toto je ten návrh zákona, ktorý majú šancu podporiť všetci poslanci v tomto pléne bez rozdielu politického trička. Ďalej súhlasím s tým, čo si povedal, že nie je dobré, ak sa podsúva mantra, že sa opäť bude brať samosprávam. Je to taká obľúbená mantra sociálnych demokratov, že teda sociá... že samosprávy, obce a mestá prídu o ďalšie peniaze. Tuto vysvetlil pán poslanec Igor Matovič, že 180 miliónov eur bude z, výnimka, zrušenie výnimky ľudí, ktorí majú nadmerný príjem, a takisto vyberú na DPH... (nezrozumiteľne vyslovené, pozn. red.), ktorý vy ste nerobili. Je to jednoducho fakt. A povedzme si, stále hovoríme o samosprávach, že to sú tie čisté inštitúcie. Veď NKÚ dlhodobo upozorňuje na to, že mnohé samosprávy nepostupujú transparentne pri predaji majetku. Pozrime sa na platy primátorov a starostov. Mnohí zarábajú viac ako poslanci alebo ministri. Takže nehovorme o tom, že samosprávy sú na dne a padajú na hubu. Nie je to pravda. Nejdeme brať samosprávam, ideme pomáhať ľuďom.
90. schôdza NR SR - 8.deň - A. dopoludnia
Dátum: 2023-05-12
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

188. Ďakujem za slovo, pán predsedajúci. Marek, takisto ako ty si vo svojej reči, aj Igor Matovič povedal, že mnohí politici si na matkách založili len lacné piár a marketing, a to načasovanie, kedy tento zákon prichádza do parlamentu, je úžasné, pretože, ako ste spomínali, práve teraz túto nedeľu 14. mája je Deň matiek, ja som si pozeral, aj pán Pellegrini z HLAS-u bude v Michalovciach mať veľký míting na Deň matiek, kde pozýva všetky mamičky a dostanú aj malý darček. Pravdepodobne to bude karafiát za 1,50 a nejaké lacné vtipy, takže všetci poslanci, ktorí majú v sebe sociálne cítenie a radi sa prezentujú, ako chcú pomáhať matkám, ako si vážia naše matky, budú mať príležitosť jedinečnú práve v utorok počas hlasovania preukázať, ako to s našimi matkami myslia vážne a môžu zahlasovať za návrh Igora Matoviča. Ďakujem veľmi pekne.
90. schôdza NR SR - 7.deň - B. popoludní
Dátum: 2023-05-11
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

172. Ďakujem za slovo, pán predsedajúci. Pani poslankyňa Šofranko, potvrdzujem vaše slová. Tento celý projekt, ktorý sa koná raz za trinásť rokov, a tým, že bude do neho investovaných približne sedemdesiat miliónov eur, bude pod hĺbkovou kontrolou viacerých inštitúcií. Bude tam mať kontrolu Úrad vládneho auditu, ktorý bude môcť nielen kontrolovať, ale aj udeľovať sankcie, ak sa, ak dôjde k nejakému porušeniu. A za ďalšie, v Kreatívnom inštitúte Trenčín, neziskovej organizácie, bude mať svoje zastúpenie aj štát cez ministerstvo kultúry. Tým, že sú tam aj ďalšie samosprávy, ako je mesto Trenčín, ako je Trenčiansky samosprávny kraj, budú taktiež dohliadať na čerpanie týchto finančných prostriedkov a financovanie zastupiteľstva, či už mestské, alebo krajské, aj hlavní kontrolóri. Takže nie je to pravda, že vlastne sa tu chystá nejaký tunel. Bude to pod drobnohľadom. Podstatná vec čo je, nebude to vo forme dotácie, ale vo forme príspevku, ktorý bude dvojkrokovo prerozdelený. To znamená, že dostane príspevok od štátu vykonávateľ a ten môže v druhom kroku prideliť tento príspevok priamemu realizátorovi. Ale všetci, aj vykonávateľ, aj priami realizátori budú musieť postupovať podľa zákona o verejnom obstarávaní. V tom je ten rozdiel.